钦定古今图书集成/明伦汇编/氏族典/第053卷 > 韦安石
## 钦定古今图书集成/明伦汇编/氏族典/第053卷 > 韦安石

按《唐书韦安石传》：“安石，京兆万年人。曾祖孝宽，为周
大司空。祖津，隋大业末为民部侍郎。高祖素与津善，
授谏议大夫、陵州刺史。父琬，为成州刺史。安石举明
经，调乾封尉。永昌元年，迁雍州参军，擢员外郎，迁并州司马。久视中，迁文昌右丞，以鸾台侍郎同凤阁鸾
台平章事。时二张及武三思宠横，安石数折辱之。长”
安二年同凤阁鸾台三品，知纳言。神龙元年罢政事，
俄复同三品，迁中书令，兼相王府长史，封郧国公。睿
宗立，授太子少保，改封郇国，复为侍中中书令，进开
府仪同三司。太平公主有异谋，欲引安石，拒不往。帝
一日召安石曰：“朝廷倾心东宫，卿胡不察？”对曰：“陛下
安得亡国语，此必太平公主计也。”帝矍然。俄罢政事，
留守。东都下，迁蒲州刺史，徙青州。安石在蒲，太常卿
姜晈有所请，拒之，奏安石护作定陵，有所盗没。诏籍
其赃，安石发愤卒。二子：陟、斌。